SKRIFTLIG FORESPØRGSEL E-0058/02

af Monica Frassoni (Verts/ALE) til Kommissionen

(24. januar 2002)

Om: Områdeplanen Palalvo og Caorle-bugten

Over Venetos østkyst (kommunerne Caorle og San Michele al Tagliamento i provinsen Venezia) hviler der en tung trussel mod området som helhed, som besidder betydelige miljøværdier, først og fremmest Caorle-bugten og biotopområdet Foce Tagliamento.

Regionen Veneto er i gang med at vedtage områdeplanen Palalvo (områdeplanen for bugterne og kystområdet i det østlige Veneto), der ganske vist forelægges som en miljøplan til beskyttelse og bæredygtig forvaltning af bugtområderne, men i virkeligheden indebærer en enorm koncentration af turisthavne (der er planlagt ca. 7 000 nye bådpladser) og dertilhørende bebyggelser. Planen forudser således ca. fire millioner kubikmeter turistmæssig bebyggelse.

Disse projekter (havneinfrastrukturer og turistmæssig bebyggelse) reguleres af såkaldte vejledende ordninger og forslag til forskrifter. Førstnævnte er ikke eksekutive, men skal først indarbejdes i lovgivningen i den almindelige styringsplan i den pågældende kommune, som under alle omstændigheder skal tilpasse sig. Forslagene til forskrift er imidlertid umiddelbart gældende med vedtagelsen af Palalvo uden at skulle gå gennem en variant af den almindelige styringsplan. Der er hidtil ikke blevet foretaget nogen vurdering af indvirkningen på miljøet, for så vidt angår lokalitet af fællesskabsbetydning og særligt beskyttet område.

Planen strider imod en række europæisk direktiver (Habitat 92/43/EØF(1), vilde fugle 79/409/EØF(2)), idet området ved Caorle-bugten er blevet klassificeret som lokalitet af fællesskabsbetydning eller særligt beskyttet område i overensstemmelse med ovennævnte direktiver (lokalitet af fællesskabsbetydning IT 3250009 Caorle-bugten; lokalitet af fællesskabsbetydning IT 3250014 Foce del Tagliamento og Valli Arginate di Bibione; særligt beskyttet område IT 3250020 Valle Vecchia di Caorle).

Kan Kommissionen på baggrund af ovenstående oplyse:

- om den har kendskab til disse forhold?

- hvad den agter at foretage sig for at beskytte de lokaliteter af fællesskabsbetydning og de særligt beskyttede områder, der berøres af turistprojekterne?

- om fællesskabsbestemmelserne vedrørende vurdering af miljøindvirkning har fundet anvendelse (97/11/EF(3))?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

(3) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(12. marts 2002)

Kommissionen har kendskab til den igangværende godkendelsesproces for Palalvo-områdeplanen, som omfatter lokaliteter af fællesskabsbetydning, der er foreslået af Italien i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter, samt et særligt beskyttet område, der er udpeget i henhold til Rådets direktiv 79/409/EØF af 2. april 1979 om beskyttelse af vilde fugle.

I henhold til artikel 6 i direktiv 92/43/EØF kræves der iværksat beskyttelsesforanstaltninger i forbindelse med de særlige bevaringsområder. Ifølge artikel 4, stk. 5, i direktiv 92/43/EØF gælder det samme for lokaliteter af fællesskabsbetydning, når disse er udvalgt efter proceduren i artikel 4, stk. 2, på grundlag af en liste over foreslåede lokaliteter. Indtil nu er der ikke blevet udpeget særlige bevaringsområder, ligesom listen over lokaliteter af fællesskabsbetydning ikke er blevet vedtaget. Imidlertid har medlemsstaterne, for så vidt angår foreslåede lokaliteter af fællesskabsbetydning, navnlig sådanne, hvor der forekommer prioriterede naturtyper og arter, visse forpligtelser til at sikre, at direktivets mål ikke bringes i fare. Selv i mangel af en fællesskabsliste tilrådes det medlemsstaterne i det mindste at afholde sig fra alle aktiviteter, som kan forvolde skade på en foreslået lokalitet.

For så vidt angår særligt beskyttede områder, der er udpeget i medfør af direktiv 79/409/EØF, gælder i henhold til artikel 7 i direktiv 92/43/EØF desuden allerede artikel 6, stk. 2, 3 og 4, i direktiv 92/43/EØF.

Ifølge de informationer, det ærede medlem er fremkommet med, er Palalvo-område-planen endnu ikke blevet godkendt. De italienske myndigheder er ansvarlige for at sikre overensstemmelse med fællesskabslovgivningen og dermed garantere, at der gennemføres en passende vurdering af planens indvirkning på det særligt beskyttede område Valle Vecchia di Caorle, før den godkendes, samt at de bevarelsesmæssige målsætninger for de to lokaliteter af fællesskabsbetydning, Laguna di Caorle og Foce del Tagliamento e Valli Arginate di Bibione, ikke bringes i fare af områdeplanen.

Skulle Kommissionen blive informeret om, at der sker brud på fællesskabslovgivningen, vil den som EF-traktatens vogter tage alle nødvendige skridt, herunder indlede overtrædelsesprocedurer efter artikel 226 i EF-traktaten, for at sikre, at den relevante fællesskabslovgivning overholdes.

For så vidt angår Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, vedrører dette kun projekter og ikke planer, hvilket indebærer, at den pågældende områdeplan ikke skal gøres til genstand for en vurdering af virkningerne på miljøet.